b'\n_START_ARTICLE_\nElongacija\n_START_PARAGRAPH_\nElongacija je kotna razdalja med dvema to\xc4\x8dkama na nebu (oziroma smerema proti njima), za opazovalca v tretji to\xc4\x8dki._NEWLINE_Elongacija se meri v merskih enotah za merjenje velikosti kotov (stopinja, minuta, sekunda). Lahko pa zavzame vrednosti od 0 do 180\xc2\xa0\xc2\xb0 vzhodno in zahodno._NEWLINE_Obi\xc4\x8dajno je opazovalec na Zemlji, ki opazuje kotne razdalje med Soncem in planeti (notranjimi in zunanjimi) oziroma drugimi nebesnimi telesi. Zaradi tega obravnavamo elongacijo v ve\xc4\x8dini primerov kot kotno razdaljo med Soncem in poljubnim nebesnim telesom, kot jo vidimo iz Zemlje.\n_START_SECTION_\nElongacije notranjih planetov\n_START_PARAGRAPH_\nNajbolj pogosto se uporablja elongacija glede na Sonce. Posebno zanimive so elongacije notranjih planetov (Merkur in Venera). Te planete najla\xc5\xbeje opazujemo, ko imajo veliko vzhodno ali zahodno elongacijo. \xc4\x8ce je tak\xc5\xa1en planet viden po son\xc4\x8devem zahodu je blizu najve\xc4\x8dje vzhodne elongacije. Nasprotno pa je planet blizu najve\xc4\x8dje zahodne elongacije, \xc4\x8de ga vidimo zjutraj pred Son\xc4\x8dnim vzhodom. Vrednosti za najve\xc4\x8dje elongacije za Merkur so med 18 in 28 \xc2\xb0, za Venero pa med 45 in 47\xc2\xa0\xc2\xb0. Spreminjanje najve\xc4\x8dje elongacije nastane zato, ker so tirnice niso popolne kro\xc5\xbenice ampak elipse. Elongacija je za notranje planete tudi merilo za mo\xc5\xbeno vidljivosti na nebu. Vendar vedno ne pomeni, da je planet pri veliki elongaciji dobro viden. Tako je Merkur poleti in v jeseni v na\xc5\xa1ih zemljepisnih \xc5\xa1irinah kljub svoji maksimalni vzhodni elongaciji zve\xc4\x8der te\xc5\xbeko viden. Podobno je tudi spomladi in pozimi pri veliki zahodni elongaciji, ko ni viden v jutranjih urah. Kljub veliki vzhodni elongaciji pozimi ali spomladi oziromai zahodni elongaciji poleti in jeseni je ekliptika poleti in jeseni zve\xc4\x8der oziroma pozimi in spomladi zjutraj na na\xc5\xa1ih zemljepisnih \xc5\xa1irinah tako nizko nad obzorjem, da Merkur zaide \xc5\xbee takrat, ko je ob mraku oziroma svitu \xc5\xa1e tako svetlo, da opazovanje ni mo\xc5\xbeno._NEWLINE_Zunanji planeti Sonca lahko imajo elongacije med 0 in 180\xc2\xa0\xc2\xb0.'